title: Provedbena uredba Komisije (EU) 2015/1729 оd 28. rujna 2015. o odobrenju kalijeva sorbata kao postojeće aktivne tvari za uporabu u biocidnim proizvodima za vrstu proizvoda 8 (Tekst značajan za EGP)

text:
               29.9.2015

               HR

               Službeni list Europske unije

               L 252/24

         PROVEDBENA UREDBA KOMISIJE (EU) 2015/1729
   оd 28. rujna 2015.
   o odobrenju kalijeva sorbata kao postojeće aktivne tvari za uporabu u biocidnim proizvodima za vrstu proizvoda 8
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 89. stavak 1. treći podstavak,
   budući da:

               (1)

               Delegiranom uredbom Komisije (EU) br. 1062/2014 (2) utvrđuje se popis postojećih aktivnih tvari koje treba ocijeniti radi njihova mogućeg odobrenja za uporabu u biocidnim proizvodima. Na tom popisu nalazi se i kalijev sorbat.

               (2)

               Kalijev sorbat ocijenjen je u skladu s člankom 16. stavkom 2. Direktive 98/8/EZ Europskog parlamenta i Vijeća (3) za uporabu u vrsti proizvoda 8 (sredstva za zaštitu drva), kako je utvrđeno u Prilogu V. toj Direktivi, što odgovara vrsti proizvoda 8, kako je utvrđeno u Prilogu V. Uredbi (EU) br. 528/2012.

               (3)

               Njemačka je određena kao nadležno ocjenjivačko tijelo te je 10. listopada 2010. u skladu s člankom 14. stavcima 4. i 6. Uredbe Komisije (EZ) br. 1451/2007 (4) Komisiji podnijela izvješće o ocjeni, zajedno sa svojim preporukama.

               (4)

               U skladu s člankom 7. stavkom 1. točkom (b) Delegirane uredbe (EU) br. 1062/2014 Odbor za biocidne proizvode 4. prosinca 2014. sastavio je mišljenje Europske agencije za kemikalije, uzimajući u obzir zaključke nadležnog ocjenjivačkog tijela.

               (5)

               U skladu s tim mišljenjem može se očekivati da će biocidni proizvodi koji se upotrebljavaju u vrsti proizvoda 8 i koji sadržavaju kalijev sorbat ispuniti zahtjeve utvrđene u članku 5. Direktive 98/8/EZ, uz uvjet da se zadovolje određeni uvjeti koji se odnose na njegovu uporabu.

               (6)

               Stoga je primjereno odobriti kalijev sorbat za uporabu u biocidnim proizvodima za vrstu proizvoda 8, podložno sukladnosti s određenim specifikacijama i uvjetima.

               (7)

               Prije odobrenja aktivne tvari potrebno je zainteresiranim stranama omogućiti primjereno razdoblje za poduzimanje pripremnih mjera potrebnih za ispunjenje novih zahtjeva.

               (8)

               Mjere predviđene ovom Uredbom u skladu su s mišljenjem Stalnog odbora za biocidne proizvode,

         DONIJELA JE OVU UREDBU:
   Članak 1.
   Kalijev sorbat odobrava se kao aktivna tvar za uporabu u biocidnim proizvodima za vrstu proizvoda 8, podložno specifikacijama i uvjetima iz Priloga.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. rujna 2015.

            Za Komisiju

            Predsjednik

         Jean-Claude JUNCKER

      (1)  SL L 167, 27.6.2012., str. 1.

      (2)  Delegirana uredba Komisije (EU) br. 1062/2014 od 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).

      (3)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).

      (4)  Uredba Komisije (EZ) br. 1451/2007 od 4. prosinca 2007. o drugoj fazi desetogodišnjeg radnog programa iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište (SL L 325, 11.12.2007., str. 3.).

      PRILOG

                  Uobičajeni naziv

                  Kemijski naziv prema IUPAC-u
                  Identifikacijski brojevi

                  Minimalni stupanj čistoće aktivne tvari (1)

                  Datum odobrenja

                  Datum isteka odobrenja

                  Vrsta proizvoda

                  Posebni uvjeti

                  Kalijev sorbat

                  Kemijski naziv prema IUPAC-u:
                  2,4-heksadienska kiselina, kalijeva sol (1:1), (2E, 4E)
                  EZ br.: 246-376-1
                  CAS br.: 24634-61-5

                  990 g/kg

                  1. prosinca 2016.

                  30. studenoga 2026.

                  8

                  Pri ocjeni proizvoda posebna se pozornost treba posvetiti izloženosti, rizicima i učinkovitosti povezanima sa svakom uporabom na koju se odnosi zahtjev za odobrenje, a koja nije proučena u okviru procjene rizika za aktivnu tvar na razini Unije.
                  Odobrenja za biocidne proizvode podliježu sljedećim uvjetima:

                              1.

                              za industrijske ili profesionalne korisnike trebaju se utvrditi sigurni radni postupci i odgovarajuće organizacijske mjere. Ako se izloženost ne može na drugi način smanjiti na prihvatljivu razinu, proizvodi se moraju koristiti uz odgovarajuću osobnu zaštitnu opremu;

                              2.

                              moraju se poduzeti odgovarajuće mjere za smanjenje rizika kako bi se zaštitile podzemne vode. Prije svega, na deklaracijama i, prema potrebi, na sigurnosno-tehničkim listovima proizvoda potrebno je navesti sljedeće:

                                          (a)

                                          da se industrijska uporaba vrši u zatvorenom prostoru ili na ograđenoj nepropusnoj tvrdoj podlozi;

                                          (b)

                                          svježe obrađeno drvo nakon obrade treba se pohraniti ispod krova i/ili na nepropusnoj tvrdoj podlozi kako bi se spriječilo izravno ispiranje u tlo ili vodu;

                                          (c)

                                          moguće ostatke nakon uporabe proizvoda potrebno je prikupiti za ponovnu uporabu ili odlaganje.

         (1)  Čistoća navedena u ovom stupcu bila je najmanji stupanj čistoće aktivne tvari upotrijebljene pri ocjenjivanju provedenom u skladu s člankom 16. stavkom 2. Direktive 98/8/EZ. Aktivna tvar u proizvodu kakav se stavlja na tržište može biti jednake ili različite čistoće ako je dokazano da je tehnički ekvivalentna ocijenjenoj aktivnoj tvari.


title: Provedbena uredba Komisije (EU) br. 1218/2014 оd 13. studenoga 2014. o izmjeni priloga I. i II. Uredbi (EU) br. 206/2010 u pogledu zahtjeva zdravlja životinja koji se odnose na trihinelu u obrascu veterinarskog certifikata za uvoz u Uniju domaćih svinja za uzgoj, proizvodnju ili klanje i njihovog svježeg mesa  Tekst značajan za EGP

text:
               14.11.2014

               HR

               Službeni list Europske unije

               L 329/20

         PROVEDBENA UREDBA KOMISIJE (EU) br. 1218/2014
   оd 13. studenoga 2014.
   o izmjeni priloga I. i II. Uredbi (EU) br. 206/2010 u pogledu zahtjeva zdravlja životinja koji se odnose na trihinelu u obrascu veterinarskog certifikata za uvoz u Uniju domaćih svinja za uzgoj, proizvodnju ili klanje i njihovog svježeg mesa
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2004/68/EZ od 26. travnja 2004. o utvrđivanju pravila zdravlja životinja za uvoz u i provoz kroz Zajednicu određenih živih papkara i o izmjeni direktiva 90/426/EEZ i 92/65/EEZ i stavljanju izvan snage Direktive 72/462/EEZ (1), a posebno njezin članak 13. stavak 1. točku (e),
   uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (2), a posebno njezin članak 9. stavak 2. točku (b) i članak 9. stavak 4.,
   uzimajući u obzir Uredbu (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (3), a posebno njezin članak 7. stavak 2. točku (a),
   budući da:

               (1)

               Uredbom Komisije (EU) br. 206/2010 (4) utvrđuju se među ostalim zahtjevi za veterinarsko certificiranje za unos u Uniju određenih pošiljki živih životinja ili svježeg mesa. Navedenom se Uredbom određuje da se pošiljke papkara smiju unositi u Uniju samo ako su u skladu s određenim zahtjevima te su popraćene prikladnim veterinarskim certifikatom sastavljenim u skladu s odgovarajućim obrascem iz te Uredbe.

               (2)

               Obrasci veterinarskih certifikata za uvoz u Uniju domaćih svinja za uzgoj i/ili proizvodnju i za neodgodivo klanje utvrđeni su u Prilogu I. Uredbi (EU) br. 206/2010 kao obrasci „POR-X” i „POR-Y”. Ti modeli ne obuhvaćaju jamstva za trihinelu.

               (3)

               Obrazac veterinarskog certifikata za uvoz u Uniju svježeg mesa domaćih svinja utvrđen je u Prilogu II. Uredbi (EU) br. 206/2010 kao obrazac „POR”. Taj obrazac sadržava jamstva za trihinelu.

               (4)

               Uredbom Komisije (EZ) br. 2075/2005 (5) utvrđuju se pravila za uzorkovanje trupova vrsta koje su podložne infekciji trihinelom i za određivanje statusa gospodarstava koja drže domaće svinje.

               (5)

               Uredbom Komisije (EU) br. 216/2014 (6) o izmjeni Uredbe (EZ) br. 2075/2005 gospodarstvima koja su službeno priznata kao gospodarstva koja primjenjuju kontrolirane uvjete držanja dodjeljuje se odstupanje od odredbi o testiranju pri klanju. Osim toga, Provedbenom uredbom Komisije (EU) br. 1114/2014 (7) utvrđuje se da gospodarstvo u kojem se drže domaće svinje može biti priznato kao gospodarstvo u kojem se primjenjuju kontrolirani uvjeti držanja samo ako, među ostalim, subjekt u poslovanju s hranom prima nove domaće svinje na svoje gospodarstvo samo ako one potječu i dolaze iz drugih gospodarstava također službeno priznanih kao gospodarstva koja primjenjuju kontrolirane uvjete držanja.

               (6)

               Obrasce veterinarskih certifikata „POR-X” i „POR-Y” navedene u Prilogu I. i obrazac certifikata „POR” utvrđen u Prilogu II. Uredbi (EU) br. 206/2010 potrebno je izmijeniti kako bi odražavali zahtjeve koji se odnose na uvoz domaćih svinja i njihovog svježeg mesa propisane Uredbom (EZ) br. 2075/2005 kako je izmijenjena Uredbom (EU) br. 216/2014. U obrazac certifikata posebno bi trebalo uključiti ili u njemu izmijeniti informacije o službenom priznanju gospodarstva porijekla domaćih svinja kako bi se državama članicama omogućila primjena odgovarajućeg režima testiranja pri klanju, kako se ne bi ugrozio status gospodarstva odredišta domaćih svinja za uzgoj i/ili proizvodnju i kako bi se osigurala sigurnost svježeg mesa.

               (7)

               Službeni bi veterinar u obrasce veterinarskih certifikata „POR-X”, „POR-Y” i „POR” trebao dodati dodatna jamstva i posebne uvjete u pogledu kontroliranih uvjeta držanja u pogledu trihinele.

               (8)

               Uredbu (EU) br. 206/2010 treba stoga na odgovarajući način izmijeniti.

               (9)

               Kako bi se izbjeglo prekid uvoza u Uniju pošiljaka domaćih svinja i njihovog svježeg mesa, potrebno je tijekom prijelaznog razdoblja pod određenim uvjetima odobriti uporabu certifikata izdanih u skladu s Uredbom (EU) br. 206/2010 u njihovim verzijama prije uvođenja izmjena uvedenih ovom Uredbom.

               (10)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Uredba (EU) br. 206/2010 mijenja se kako slijedi:

               1.

               U Prilog I., dio 1., Posebne uvjete dodaje se sljedeći unos:

                           „‚XI’

                           :

                           gospodarstva ili kompartmenti kojima se priznaje da primjenjuju kontrolirane uvjete držanja u skladu s člankom 8. Uredbe (EZ) br. 2075/2005.”

               2.

               Obrazac veterinarskog certifikata „POR-X” u Prilogu I., dijelu 2. mijenja se kako slijedi:

                           (a)

                           iza točke II.1.2. umeće se sljedeća točka II.1.3.:

                                       „(2) (10) [II.1.3.

                                       domaće su svinje koje ili dolaze s gospodarstva službeno priznatog kao gospodarstvo koje primjenjuje kontrolirane uvjete držanja u skladu s člankom 8. Uredbe (EZ) br. 2075/2005 ili još nisu odbijene i mlađe su od 5 tjedana.]”

                                 ;

                           (b)

                           sljedeća bilješka umeće se nakon bilješke 9.:

                                       „(10)

                                       Samo za treće zemlje s upisom ‚XI’ u Prilogu I., dijelu 1., ‚Posebni uvjeti’ u stupcu 6. Uredbe (EU) br. 206/2010.”

               3.

               Obrazac veterinarskog certifikata „POR-Y” u Prilogu I., dijelu 2. mijenja se kako slijedi:

                           (a)

                           iza točke II.1.2. umeće se sljedeća točka II.1.3.:

                                       „(2) (5) [II.1.3.

                                       domaće su svinje koje ili dolaze s gospodarstva službeno priznatog kao gospodarstvo koje primjenjuje kontrolirane uvjete držanja u skladu s člankom 8. Uredbe (EZ) br. 2075/2005 ili još nisu odbijene i mlađe su od 5 tjedana.]”

                                 ;

                           (b)

                           sljedeća bilješka umeće se nakon bilješke 4.:

                                       „(5)

                                       Samo za treće zemlje s upisom ‚XI’ u Prilogu I., dijelu 1., ‚Posebni uvjeti’ u stupcu 6. Uredbe (EU) br. 206/2010.”

               4.

               U Prilog II., dio 2., DJ (Dopunska jamstva) dodaje se sljedeći unos „K”:

                           „‚K’

                           :

                           gospodarstva ili kompartmenti kojima se priznaje da primjenjuju kontrolirane uvjete držanja u skladu s člankom 8. Uredbe (EZ) br. 2075/2005.”

               5.

               Obrazac veterinarskog certifikata „POR” u Prilogu II., dijelu 2. mijenja se kako slijedi:

                           (a)

                           točka II.1.3. zamjenjuje se sljedećim:

                                       „II.1.3.

                                       meso zadovoljava zahtjeve Uredbe (EZ) br. 2075/2005 o utvrđivanju posebnih pravila za službene kontrole trihinele u mesu, a pogotovo:

                                       (1) ili

                                       [podvrgnuto je ispitivanju metodom probave i dalo je negativne rezultate;]

                                       (1) ili

                                       [podvrgnuto je postupku zamrzavanja u skladu s Prilogom II. Uredbi (EZ) br. 2075/2005;]

                                       (1) (7) ili

                                       [potječe od domaćih svinja koje ili dolaze s gospodarstva službeno priznatog kao gospodarstvo koje primjenjuje kontrolirane uvjete držanja u skladu s člankom 8. Uredbe (EZ) br. 2075/2005 ili još nisu odbijene i mlađe su od 5 tjedana.]”

                                 ;

                           (b)

                           sljedeća bilješka umeće se nakon bilješke 6.:

                                       „(7)

                                       Samo za treće zemlje s upisom ‚K’ u Prilogu II., dijelu 1., stupcu ‚DJ’ Uredbe (EU) br. 206/2010.”

         Članak 2.
   U prijelaznom razdoblju do 31. ožujka 2015. pošiljke živih životinja i svježeg mesa popraćene odgovarajućim veterinarskim certifikatima koji su izdani najkasnije 1. ožujka 2015. u skladu s obrascima veterinarskih certifikata „POR-X” i „POR-Y” utvrđenim u Prilogu I. Uredbi (EU) br. 206/2010 i obrascem veterinarskog certifikata „POR” utvrđenim u Prilogu II. toj Uredbi u njihovim verzijama prije stupanja na snagu ove Uredbe mogu se nastaviti unositi u Uniju.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 13. studenoga 2014.

            Za Komisiju

            Predsjednik

         Jean-Claude JUNCKER

      (1)  SL L 139, 30.4.2004., str. 321.

      (2)  SL L 18, 23.1.2003., str. 11.

      (3)  SL L 139, 30.4.2004., str. 55.

      (4)  Uredba Komisije (EU) br. 206/2010 od 12. ožujka 2010. o utvrđivanju popisa trećih zemalja, državnih područja ili njihovih dijelova odobrenih za unos u Europsku uniju određenih životinja i svježeg mesa te zahtjeva veterinarskog certificiranja (SL L 73, 20.3.2010., str. 1.).

      (5)  Uredba Komisije (EZ) br. 2075/2005 od 5. prosinca 2005. o utvrđivanju posebnih pravila za službene kontrole trihinele u mesu (SL L 338, 22.12.2005., str. 60.).

      (6)  Uredba Komisije (EU) br. 216/2014 оd 7. ožujka 2014. o izmjeni Uredbe (EZ) br. 2075/2005 o utvrđivanju posebnih pravila za službene kontrole trihinele u mesu (SL L 69, 8.3.2014., str. 85.).

      (7)  Provedbena uredba Komisije (EU) br. 1114/2014 оd 21. listopada 2014. o izmjeni Uredbe (EZ) br. 2075/2005 o utvrđivanju posebnih pravila za službene kontrole trihinele u mesu (SL L 302, 22.10.2014., str. 46.).


title: Provedbena uredba Komisije (EU) br. 600/2013 od 24. lipnja 2013. o izmjeni Uredbe (EZ) br. 555/2008 u pogledu obavljanja izotopnih analiza proizvoda od vina u Hrvatskoj tijekom prijelaznog razdoblja

text:
               03/Sv. 072

               HR

               Službeni list Europske unije

               219

         32013R0600

               L 172/13

               SLUŽBENI LIST EUROPSKE UNIJE

               24.06.2013.

      PROVEDBENA UREDBA KOMISIJE (EU) br. 600/2013
   od 24. lipnja 2013.
   o izmjeni Uredbe (EZ) br. 555/2008 u pogledu obavljanja izotopnih analiza proizvoda od vina u Hrvatskoj tijekom prijelaznog razdoblja
   EUROPSKA KOMISIJA,
   uzimajući u obzir Ugovor o pristupanju Hrvatske, a posebno njegov članak 3. stavak 4. (1),
   uzimajući u obzir Akt o pristupanju Hrvatske, a posebno njegov članak 41. stavak 1. (2),
   budući da:

               (1)

               S obzirom na pristupanje Hrvatske Europskoj uniji, trebalo bi utvrditi posebna pravila u vezi s izotopnom analizom proizvoda od vina koja se treba obavljati kako je navedeno u članku 87. Uredbe Komisije (EZ) br. 555/2008 (3). Navedena izotopna analiza analitička je metoda koji se upotrebljava za nadzor i borbu protiv prijevara u sektoru vina i zahtijeva veoma specifično znanstveno znanje i tehničku opremu. Hrvatska ne raspolaže opremom potrebnom za primjenu te metode. Kako bi se osigurala ujednačena primjena postupaka kontrole, tu bi analizu trebao u ime Hrvatske obavljati Zajednički istraživački centar dok Hrvatska ne stekne potrebno znanje i opremu za izvršavanje te zadaće.

               (2)

               Uredbu (EZ) br. 555/2008 trebalo bi stoga na odgovarajući način izmijeniti.

               (3)

               Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,

         DONIJELA JE OVU UREDBU:
   Članak 1.
   Članak 89. Uredbe (EZ) br. 555/2008 zamjenjuje se sljedećim:

      „Članak 89.
      U razdoblju koje završava 30. lipnja 2015., dok ne nabavi odgovarajuću opremu za obavljanje analiza, Hrvatska šalje svoje uzorke vina na analizu u ZIC.
      Hrvatska može imenovati nadležno tijelo ovlašteno za pristup informacijama o uzorcima uzetim na njezinom državnom području.”

   Članak 2.
   Stupanje na snagu
   Ova Uredba stupa na snagu podložno stupanju na snagu Ugovora o pristupanju Hrvatske i na dan njegova stupanja na snagu.
   Prestaje važiti 30. lipnja 2015.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 24. lipnja 2013.

            Za Komisiju

            Predsjednik

         José Manuel BARROSO

      (1)  SL L 112, 24.4.2012., str. 10.

      (2)  SL L 112, 24.4.2012., str. 21.

      (3)  SL L 170, 30.6.2008., str. 1.


title: Provedbena uredba Komisije (EU) br. 1389/2014 оd 16. prosinca 2014. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Beaufort (ZOI))

text:
               24.12.2014

               HR

               Službeni list Europske unije

               L 369/64

         PROVEDBENA UREDBA KOMISIJE (EU) br. 1389/2014
   оd 16. prosinca 2014.
   o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Beaufort (ZOI))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Italije za odobrenje izmjene specifikacije za zaštićenu oznaku izvornosti „Beaufort”, registriranu u skladu s Uredbom Komisije (EZ) br. 1107/96 (2) kako je izmijenjena Uredbom (EU) br. 637/2011 (3).

               (2)

               Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije
                   (4).

               (3)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

         DONIJELA JE OVU UREDBU:
   Članak 1.
   Odobrava se izmjena specifikacije objavljena u Službenom listu Europske unije povezana s nazivom „Beaufort” (ZOI).
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 16. prosinca 2014.

            Za Komisiju,

            u ime predsjednika,

         Phil HOGAN

            Član Komisije

      (1)  SL L 343, 14.12.2012., str. 1.

      (2)  Uredba Komisije (EZ) br. 1107/96 od 12. lipnja 1996. o registraciji oznaka zemljopisnog podrijetla i oznaka izvornosti u skladu s postupkom utvrđenim člankom 17. Uredbe Vijeća (EEZ) br. 2081/92 (SL L 148, 21.6.1996., str. 1.).

      (3)  Provedbena uredba Komisije (EU) br. 637/2011 od 29. lipnja 2011. o odobrenju izmjena koje nisu manje specifikacije za naziv upisan u Registar zaštićenih oznaka izvornosti i zaštićenih oznaka zemljopisnog podrijetla [Beaufort (PDO)] (SL L 170, 30.6.2011., str. 30.).

      (4)  SL C 260, 9.8.2014., str. 24.